Viskupič, Marián, poslanec NR SR (2022-09-28):
Pán predseda, ďakujem pekne za slovo. Ja si predsa len ešte dovolím pár reakcií na pôvodné vystúpenie teda Igora Matoviča. Videli sme asi jeden a pol hodiny vystúpenia a myslím si, že sme všetci videli Igora Matoviča v celej nahote – osobné útoky, klamstvá, polopravdy – a po tom, čo si povie, čo chce, čo uzná za vhodné, absolútny nezájem o akékoľvek stanovisko či názor iných. Ale veď načo? Veď sám vie všetko najlepšie a počúva len seba. A ešte sme videli ďalšiu smutnú vec a to je ukážka absolútnej nadvlády nad svojimi kolegami. Aleže absolútnej. Povedal slovo, všetci sa dvihli, odišli. Minister Matovič hovoril o sceľovaní strán a hlasov. No ja vidím po dva a pol roku realitu, obchodovanie s nezaradenými poslancami krajnej pravice z pôvodnej kandidátky ĽSNS v snahe o udržanie a záchranu vlastnej stoličky. Áno, treba Igorovi Matovičovi uznať, to mu nikto nezoberie, dokázal poraziť Roberta Fica, ale treba zároveň povedať, že svojou politikou ho vrátil naspäť do hry a sklamal tak nádeje občanov na rozvoj Slovenska. Tak ako Richard Sulík povedal: „No už tá mafia je naspäť, už stačí len vydržať do volieb a bude to tu znova.“ Čo sa týka 90-percentnej osobnej nedôvery Igora Matoviča, no je to smutnou vizitkou jeho dva a pol roka necelého vládnutia. Možno už pomaly zabúdame, ale obrovské zatváranie krajiny, zákazy pobytu, obmedzovanie cestovného ruchu, zatváranie škôl, zatváranie obchodov i celej ekonomiky, možno zabúdame na tieto fakty, ale (krátka pauza, k rečníckemu pultu pristúpila poslankyňa Cigániková, na rečnícky pult položila list papiera, po krátkom nahliadnutí rečníkom ho odniesla) možno zatvárame na tieto fakty, zabúdame na tieto fakty, ale ich následky nás stále dobiehajú a stále im čelíme. Toto si treba uvedomovať. Čo sa týka balíčka, že sme nepoužili veto rodinného balíčka. Verejne i neverejne sme neustále hovorili, že rodinný balíček je zlý, je neefektívny, sčasti nevykonateľný, ale nebola chuť počúvať, nebola chuť robiť zmeny, bola tu len autoritárska zarputilosť a obrovská chuť za každú cenu prelomiť aj veto pani prezidentky. Dnes už vieme, ako to dopadlo, minimálne časť voľnočasových poukazov je proste nepoužiteľná a nerealizovateľná. Len veľmi rýchlo, čo sa týka dane z ruskej ropy. Minister Matovič hovoril, že sme niečo blokovali, že sa proste s nami nedá. Takisto už bolo povedané, nie, my sme prišli s návrhmi, sedelo sa a boli sme pripravení teda podporiť túto daň výmenou za to, že benefity z nej pôjdu priamo k ľuďom. No presne k tým ľuďom, o ktorých minister Matovič hovorí, ale tá realita je vzdialená. No nebolo po slovách Igora Matoviča, tak nebolo nijak. Nebudem teda zdržiavať veľmi, ale skúsim teda jeden pohľad do minulosti, veľmi sa to tu spomínalo, rodinný balíček. Bohužiaľ, je veľmi drahý, cca 1,2 až 1,3 mld. ročne, ale čo je najhoršie, je neefektívny, ako som už povedal, nerealizovateľný, ale práve najmenej pomáha tým, ktorí tú pomoc najviac potrebujú. To bol pohľad do minulosti. A teraz pohľad do blízkej budúcnosti. Presne rovnaký scenár nás ide čakať zajtra. Zajtra je na programe skrátené konanie o novele rozpočtu, ktoré zasa, dodatočné príjmy, tie príjmy, ktoré sa vyzbierali všetci ľudia, firmy, pretože teda kvôli inflačnému vývoju je vyššia dépeháčka, ale aj vyššia daň z príjmu fyzických i právnických osôb, tieto peniaze táto zmena rozpočtu hodí do tej veľkej kasy, volá sa to, že Všeobecná pokladničná správa, do rúk ministra financií, ktorý zasa bude autoritársky rozhodovať o použití. Ale aby som bol presný, 1,3 mld., kde ešte nie je povedané žiadne využitie. Áno, nejaké bude potrebné, samozrejme, ale nevieme aké a budeme zasa schvaľovať mačku vo vreci. Bé je to, áno, tých 207 mil. je definovaných ako, ako vlastne dodatočný dôchodok, 13. dôchodok, takže to áno, ale zvyšných 1,3 mld. zasa to bude len a len na autoritárskom rozhodovaní jedného človeka, pričom vieme, ako väčšina týchto nápadov končila. Skúsenosti hovoria, že tá efektívnosť využitia verejných zdrojov pri väčšine nápadov Igora Matoviča bola viac ako sporná, keď to slušne poviem. Spomeniem neefektívne niekoľkostomiliónové ixkrát opakované plošné testovanie, nákup ruskej vakcíny Sputnik, covidové poukazy, ktoré sa nakoniec nerealizovali, alebo teraz nedávno nerealizovateľné voľnočasové poukazy. Všetko nápady, ktoré sa ukázali ako neefektívne a nefunkčné. Posledná veta k našim verejným financiám. Bodaj by to bolo tak, ako minister Matovič hovorí, že sa zlepšujú, že sú v dobrom stave, že klesá náš deficit, že klesá náš verejný dlh. Bohužiaľ, nie je tomu tak a ideme do ťažkých časov a práve tie neefektívne minuté zdroje nás budú o to viac ťažiť už len preto, že správa verejného dlhu, ktorá, ktorý je stále väčší a väčší, je stále drahšia a drahšia. Nielen kvôli množstvu požičaných financií, ale aj kvôli tomu, že úroky rastú a správa verejného dlhu a jeho obsluha bude veľmi, veľmi náročná. Len tak pre zaujímavosť, pre tento rok už je to 1,1 mld. eur. Ďakujem pekne za pozornosť.